REGOLAMENT TAL-KUMMISSJONI (KE) Nru 2205/2004
tal-21 ta' Diċembru 2004
li jemenda r-Regolament (KE) Nru 3199/93 dwar ir-rikonoxximent reċiproku ta' proċeduri għall-iżnaturar komplet tal-alkoħol għall-iskopijiet ta' eżenzjoni mit-taxxa tas-sisa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/83/KEE tad-19 ta’ Ottubru 1992 dwar l-armonizzazzjoni tal-istrutturi tat-taxxi tas-sisa fuq l-alkoħol u x-xorb alkoħoliku (1), u b’mod partikolari l-Artikolu 27(4) tagħha,
Wara li kkunsidrat l-opinjoni tal-Kumitat dwar it-Taxxi tas-Sisa,
Billi:
(1)
Skont l-Artikolu 27(1)(a) tad-Direttiva 92/83/KEE, l-Istati Membri huma obbligati li jeżentaw mit-taxxa tas-sisa dak l-alkoħol li kien ġie żnaturat kompletament skont il-ħtiġijiet ta' xi Stat Membru, bil-kundizzjoni li ħtiġijiet bħal dawn jkunu nnotifikati u aċċettati skont il-kundizzjonijiet stabbiliti fil-paragrafi 3 u 4 ta'dak l-Artikolu.
(2)
L-Italja kkomunikat xi tibdiliet fil-proċessi ta’ żnaturar awtorizzati bir-Regolament tal-Kummissjoni (KE) Nru 3199/93(2).
(3)
Il-Kummissjoni bagħtet il-komunikazzjoni msemmija lill-Istati Membri l-oħra fis-26 ta’ Novembru 2003.
(4)
Ġaladarba la l-Kummissjoni u lanqas xi Stat Membru ma talbu li l-kwistjoni titressaq fil-Kunsill fil-perjodu ta’ żmien stipulat, skont l-Artikolu 27(4) tad-Direttiva 92/83/KEE, jitqies li l-Kunsill awtorizza t-tibdiliet imsemmija fil-proċessi tad-żnaturar innotifikati mill-Italja, b'seħħ mis-26 ta’ Jannar 2004.
(5)
Ir-Regolament (KE) Nru 3199/93 għandu, għalhekk, jiġi emendat skont dan.
ADOTTAT DAN IR-REGOLAMENT:
Artikolu 1
Il-paragrafu li jikkonċerna l-Italja fl-Anness għar-Regolament (KE) Nru 3199/93 b’dan għandu jinbidel b’li ġej:
“L-Italja
L-alkoħol etiliku li għandu jkun żnaturat jeħtieġlu jkollu kontenut ta' alkoħol etiliku ta' mhux anqas minn 83 % bil-volum u ma jkunx anqas qawwi minn 90 % bil-volum meta mkejjel bl-alkoħolimetru tal-KE. Ma kull ettolitru anidruż, żid:
(a)
125 gramma thiophene,
(b)
0,8 grammi denatonium benzoate,
(c)
3 grammi ta' CI Reactive Red 24 (sustanza koloranti ħamra), soluzzjoni ta' 25 % w/w,
(d)
2 litri methyl ethyl ketone.
Sabiex tiżgura s-solubilità sħiħa tal-komponenti kollha, it-taħlita tal-iżnaturant trid tkun ippreparata fl-alkoħol etiliku ta' anqas minn 96 % bil-volum meta mkejjel bl-alkoħolimetru tal-KE.
L-iżnaturar jinkiseb bis-sustanzi elenkati fil-punti a), b), u d). It-thiophene u d-denatonium benzoate ibiddlu l-karatteristiċi organolettiċi tal-prodott, b’tali mod li l-inġestjoni ma tibqax possibbli, filwaqt li l-methyl ethyl ketone, li jagħli f'temperatura ta' (79.6 °C), viċin tat-temperatura li fiha jagħli l-alkoħol etiliku (78.9 °C), diffiċli biex teliminah għajr b’metodi li mhumiex ekonomiċi. Dan jiffaċilita l-kontrolli mill-awtoritajiet finanzjarji biex jidentifikaw xi abbuż possibbli.
L-għan ta’ C.I. L-għan tar-Reactive Red 24 huwa li jagħti lill-prodott kulur aħmar karatteristiku, li l-fini tal-prodott jagmilha immedjatament identifikabbli.”
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta' Diċembru 2004.